钦定古今图书集成/明伦汇编/氏族典/第147卷 > 孙光宪
## 钦定古今图书集成/明伦汇编/氏族典/第147卷 > 孙光宪

按《十国春秋》，荆南孙光宪，字孟文，贵平人。家世业农，
至光宪独读书好学。唐时为陵州判官，有声。天成初，
避地江陵。武信王奄有荆土，招致四方之士，用梁震
荐，入掌书记。王方大治战舰，欲与楚角，光宪谏乃止。
文献王立，以政事委光宪。王羡马氏豪靡，谓僚佐曰：
“如马王，可为大丈夫矣。”光宪曰：“天子诸侯，礼有等差。
彼乳臭子徒，骄侈僭汰，取快一时，危亡无日，又足慕
乎？”王悟曰：“公言是也。”为悔谢者久之。光宪事南平三
世，皆处幕中，累官荆南节度使，朝仪郎、检校秘书少
监、试御史中丞，赐紫金鱼袋。继冲时宋使慕容延钊
等平湖南，假道于荆，约以兵过城外。大将李景威劝
继冲严兵备之，光宪叱之曰：“汝峡江一民尔，安识成
败？中国自周世宗时，已有混一天下之志，况圣宋受
命，真主出邪？王师未易当也！”因教继冲去斥堠，封府
库以待，悉献三州之地。宋太祖嘉其功，授光宪黄州
刺史，赐赉加等，在郡亦称治。乾德末卒。